泊慈湖北岸
作者：陳造
朝代：宋

paragraphs: 坐覺江流平，漶漫裂三股。
舟子告風橫，因循宿中浦。
慈湖古戍近，猶復小江阻。
漁翁家葦間，蝸舍無鄰伍。
把酒訊三老，此寧泊舟所。
諗我今昔異，解带無所苦。
向來探丸徒，白晝猶旁午。
一自尚書來，此輩凜刀俎。
江山亙千里，有屋皆外戶。
似聞襄江道，衽席過行旅。
翳公舊威愛，平寧尚如許。
兩地好經行，爲官喜欲舞。
倒床鼻雷吼，夢破聞船鼓。
受欺墮姑息，迂儒彼何取。